Namanganda 1200 o‘rinli karantin hududi va 150 o‘rinli shifoxona qurilishi boshlandi

«Koronavirus pandemiyasi ta'siridan odamlarni asrash va tezroq bu kasallikni bartaraf etish uchun mamlakatimizda barcha kuch va vositalar safarbar etilmoqda. Ushbu maqsadda Pop tumanining G‘urumsaroy qishlog‘ida boshlangan 1200 kishilik karantin zonasi hamda 150 kishilik maxsus shifoxona qurilishi jadal davom etmoqda», deyiladi viloyat hokimligi matbuot xizmati xabarida.
Umumiy maydoni 16,3 gektarni tashkil qiladigan ushbu kompleksda shifokorlarga alohida xona, jarrohlik, jonlantirish bo‘limlari, muolaja xonalari, tibbiyot bo‘limlaridan tashqari karantin hududiga keltirilganlardan shu yerning o‘zida tahlil olish uchun laboratoriya, dorixona, oshxona, kir yuvish bo‘limi, utilizatsiya bo‘yicha alohida joy ham qurilmoqda.
Ventilyatsiya, tibbiy kislorod yetkazib berish, kommunikatsiya tizimlari zamonaviy tarzda jihozlanadi.
Qurilish maydoniga elektr energiyasi, gaz, suv tarmoqlari tortish bo‘yicha ham ishlar yuqori sur'atda tashkil etilgan.
1200 kishilik karantin zonasi maxsus jihozlangan konteynerlardan tashkil topadi. 150 kishilik shifoxona esa yengil konstruksiyalar asosida barpo etiladi.